《重过玲珑山同皇四子追和倪太仆敬堂韵》
清代·陈兆仑

君不见木兰北去路转东，有山不夜如烛龙。倘逢西僧问，定是灵鹫峰，任尔横看侧看光明同。

缅昔娲皇巧，大圜罗其胸。补虚炼石有模范，特留此式标元功。

又怪神禹迹，不受造物笼。巨灵高掌竟未到，异穴宛转栖寒风。

盈盈玉女下窥视，丑丑出鬼难为容。匆匆还云夜假宿，皑皑阴雪夏不融。

素娥纤纤凝黛浅，扶桑拂拂悬规重。白毫团团顶自现，新磨濯濯奁无封。

笙簧暗奏窈窈洞，睥睨瑰立崇崇墉。条条刁刁噫气噫，闪闪烁烁中星中。

毛举众形似，略尽光曈昽。请言其外郛，妙与幻化通。

初从十里之外望突兀，炯若绛绡委蜕落照红。旋自远而近，岩若石梁南畔之偃松，霜零雹打青茸茸。

委蛇黝纠兮，生若象鼻舒钩探束藁。荒凉寂历兮，僵若驼峰埋棘惊仙翁。

侵寻当面正明目，詄若天关外敞中有宫。六甲飞符疑可致，五丁神力真毋庸。

卑莫若鸟道，陋莫若蚕丛。方当王驱此选胜，高张三面凌星虹。

因虚共一霍若兽决网，可知人事变化侔天工。

前时过此一题句，强为吴语夸吴侬。忆君长篇忽有会，濡毫雪幕犹帘栊。

时维九月月既望，波罗叶赤逾东枫。僧机图是其本号，神尧肇锡曰玲珑。

喜从马上得险趣，回头笑煞扶衰筇。

作者简介：（1701—1771）清浙江钱塘人，字星斋，号旬山。雍正八年进士，授知县。乾隆元年，举博学鸿词，授检讨，官至太仆寺卿。工诗善书，在京师有文名，论书法有卓识。有《紫竹山房诗文集》。